Norderhov gamle prestegård

Norderhov gamle prestegård eller Prestegaarden (gnr. 42/1), også kaltNorderhov prestegård, het opprinnelig Njardarhov (Norderhov) og var en sentralt beliggende urgård på Ringerike. 

Prestegården ligger i tidligere Norderhov herredskommune, nå Ringerike kommune i Buskerud, et steinkast fra Norderhov kirke fra middelalderen. Gården, som i en tid var den største på Ringerike, er også uløselig knyttet til slaget på Norderhov, men nøyaktig hvor gammel den er vet man ikke. Den tilhører imidlertid de eldste gårdene i bygda, i det området som i dag kalles Kirkekretsen, og kan godt være den eldste der.

 Bondegården 
Njardarhov var før reformasjonen i 1536/1537 delt i to gårder; Øvre Njardarhov (som var prestegård) og Nedre Njardarhov (som var kapitelgård). Ved et makeskifte i 1575 ble imidlertid de to gårdene igjen samlet til en gård, og den har inntil den ble museum fungert som prestegård i Norderhov prestegjeld. Gården var også gjennom mange år prostesete for prosten i Ringerike og Hallingdal prosti og (fra 1914) Ringerike prosti. I dag består gården som to gårder.

Prestegården (gnr. 42 bnr. 1) består av cirka  (Kilde: Norgeskart, Kartverket), hvorav det aller meste ligger vest for Storelva. Det inkluderer blant annet Prestemoen og store deler av Bjørkemoen, til vestbredden av Storelva, samt områder vest for og øst for Styggedalskrysset opp til ridesenteret på Bærenga og ned mot bredden av Storelva, på motsatt side av Folefoss.

Norderhov gård (gnr. 42 bnr. 81) består av snaut  (Kilde: Norgeskart, Kartverket), hvorav marken vest for gården og ned til Storelva nord for Norderhovsveien til høyde med Sandsetra. I tillegg stykket øst for Froksveien og Gilebakken til E16 og sørover omtrent til der Gilebakken møter E16 på Giletoppen. I tillegg et stykke skog på Krokskogen, omtrent fra Dæstjernbrenna og Dåstjern og øst-norøstover til Kusteinåsen vest av Søndre Heggelivatnet. Området på Krokskogen innbefatter blant annet Presthytta og Prestputtane.

 Det gamle våningshuset 
Det gamle våningshuset og Munkestua disponeres i dag av Ringerikes Museum. De eldste delene av det gamle våningshuset er den såkalte Svenskestua, der tømmeret er datert dendrokronologisk til 1633 og 1634. Dendrokronoligske undersøkelser viser at første del av bygningen trolig sto ferdig omkring 1635, men den er utvidet flere ganger siden. Hovedbygningen, som ble oppusset utvendig i 2000, har cirka 850 kvadratmeter veggflater og 50 vinduer, som er delvis smårutet med 12 eller 16 glass.

Gården har svært høy verneverdi begrunnet sin høye alder. Bygningen er et svært viktig element i et kulturmiljø som vurderes å være av nasjonal verdi.

I tillegg til museets egne samlinger befinner også Hjemmestyrkemuseet distrikt 14.2 og Buskerud fylkesfotoarkiv der. Førstnevnte med egen utstilling, og sistnevnte med kontor for fotoarkivar. 

 Svenskestua 
Svenskestua var sentral da Anna Colbjørnsdatter (ca. 1667–1736) skal ha lurt svenskene i slaget på Norderhov, natten til 29. mars i 1716. Hun var prestefrue og gift presten og historikeren Jonas Ramus (1649–1718), som eide gården. Prestefruen skal ha underholdt og skjenket oberst Axel Löwen og styrken hans, som besto  mann som var på vei til et bakhold på dansk-norske styrkene ved Gjellebekk skanse ved Lier. Anna skal ha fått i vei ei melding til de dansk-norske styrkene om svenskenes planer, og de sendt i sin tur i vei en motstyrke for å ta svenske i bakhold. Nordmennene overrumplet svenske om natten og nedkjempet hele styrken, selv om de var undertallige. Slaget sto ved prestegården på Norderhov, og man kan fortsatt se kulehullene i veggen på Svenskestua, som nok er navngitt etter denne hendelsen.

Svenskestua er imidlertid ingen selvstendig stue, men ei stue (et rom) i den eldste delen av våningshuset på den gamle prestegården. Stua, som utgjør underetasjen i sørfløyen, brukes den dag i dag til mange ulike formål, blant annet kåserier og møter.

 Munkestuen 
miniatyr|venstre|«Munkestua» ved Norderhov gamle prestegård.
miniatyr|175px|Norderhovfløyen– skipsfløy fra ca. 1250–1350.
På tunet står også den såkalte Munkestuen, men det er lite som taler for at det noen gang har bodd munker der. Munkestua framstår som en sidebygning til våningshuset og fungerer i dag som magasin for museet. Det er fastslått at noe av kjelleren er middelaldersk og tidsmessig kan stamme fra da Norderhov kirke ble reist. En liten del av tømmeret som er brukt i kjelleren er dendrokronologisk datert til perioden 1552–1563, men det meste av tømmeret der og i 1. etasje dateres til årene 1711–1712. Andre etasje dateres til 1765–1766.

Siden første etasje ble bygget i 1711–1712, antyder det gjenbruk av deler av tømmeret. Om det eldste tømmeret stammer fra et eldre overbygg på munkekjelleren eller en annen bygning ved prestegården, er ukjent i dag. Andre etasje i Munkestua dateres til perioden 1765–1766, og er trolig senere et påbygg.

På østgavlen er det montert en kopi av den middelalderske Norderhovfløyen, hvis original befinner seg inne på museet i prestegården. Den dateres gjerne til perioden 1250–1350 og er av typen flaug, en type skipsfløy som både var et hærmerke og et meteorologisk instrument. Den kan opprinnelig ha stått i stevnen eller masten på et viktig skip, kanskje et hærskip tilknyttet leidangen. Det har blitt spekulert i om skipsfløyen har sammenheng med Tanbergætten, siden ættegården Tanberg, som avlet flere betydningsfulle stormenn på 1200-tallet, ligger i gangavstand fra kirken. Norderhovfløyen er én av kun fire bevarte norske skipsfløyer fra middelalderen. 

Norderhovfløyen inngår som et hovedelement i Ringerikes Museums logo.

 Se også 
 Liste over gårder i Ringerike
 Norderhov
 Norderhov kirke
 Ringerikes Museum
 Hjemmestyrkemuseet distrikt 14.2
 Buskerud fylkesfotoarkiv
 Norderhovfløyen

 Referanser 
H. J. Hammer (1933) En middelalderlig kirkefløi. Fra Norderhov prestegård. Heftet Ringerike, 1933, s. 4–6.

Preben L. Johannessen (2010) Når er Norderhov gamle prestegård bygget? Heftet Ringerike 2010, s. 66–68. ISBN 978-82-93113-00-3

 Eksterne lenker 

 Ringerikes Museum - Buskerudmuseet

Kategori:Gårder i Ringerike
Kategori:Kulturminner i Ringerike
Kategori:Prestegårder i Norge